text: নুরুল ইসলাম বাবুল (৩ মে ১৯৪৬ - ১৩ জুলাই ২০২০) একজন বাংলাদেশী ব্যবসায়ী ও মুক্তিযোদ্ধা ছিলেন। তিনি বাংলাদেশের একজন শিল্পোদ্যোক্তা ও যমুনা গ্রুপের প্রতিষ্ঠাতা হিসেবে পরিচিত ছিলেন।
  
  জন্ম ও পারিবারিক জীবন 
  নুরুল ইসলাম ৩ মে ১৯৪৬ সালে ঢাকার নবাবগঞ্জের চুড়াইন ইউনিয়নের কামালখোলা গ্রামে জন্মগ্রহণ করেন। তার পিতা আমজাদ হোসেন এবং মাতা জোমিলা খাতুন। বাবুলের স্ত্রী সাবেক মহিলা ও শিশুবিষয়ক প্রতিমন্ত্রী, ঢাকা-১ আসনের সাবেক সংসদ সদস্য ও একাদশ সংরক্ষিত মহিলা আসনের সাংসদ সালমা ইসলাম। ছেলে শামীম ইসলাম, রোজালিন ইসলাম, মনিকা ইসলাম এবং সনিয়া ইসলাম যমুনা গ্রুপের পরিচালক।
  
  কর্মজীবন 
  নুরুল ইসলাম বাবুল মুক্তিযোদ্ধা ছিলেন। ১৯৭৪ সালে তিনি যমুনা গ্রুপ প্রতিষ্ঠা করেন। বস্ত্র, ইলেকট্রনিক,  ওভেন গার্মেন্টস, রাসায়নিক, চামড়া, পানীয়, টয়লেট্রিজ, মোটরসাইকেল এবং আবাসন খাতে তার ব্যবসা ছিল। তিনি যমুনা ফিউচার পার্ক, বাংলা দৈনিক যুগান্তর পত্রিকার ও যমুনা টেলিভিশনের মালিক ছিলেন।
  
  সমালোচনা
  
  খুনের ঘটনায় জড়িত থাকার অভিযোগ
  ২০০৩ সালে একটি রিয়েল এস্টেট প্রকল্পের ড্রেজার কর্মী প্রামাণিক আলম বাড্ডায় খুন হন, এই খুনের ঘটনায় জড়িত থাকার অভিযোগে ২০০৪ সালে বাবুলকে গ্রেফতার করা হয়। ২০০৪ সালের মার্চ মাসে বাংলাদেশের বিভিন্ন নিরাপত্তা সংস্থার প্রায় ১০০ জন আইন শৃঙ্খলা রক্ষাকারী কর্মী ঢাকার গুলশানে বাবুলের বাড়িতে অভিযান চালায়। তৎকালীন স্বরাষ্ট্রমন্ত্রী লুৎফুজ্জামান বাবর এই অভিযান পর্যবেক্ষণ করেন এবং প্রধানমন্ত্রীর কার্যালয় থেকে এই জন্য অনুমতি নিয়েছিলেন। প্রধান মেট্রোপলিটন ম্যাজিস্ট্রেট আদালত তাকে জামিন দিতে অস্বীকার করে। ড্রেজারের মালিক একটি মামলা দায়ের করেন, যিনি দাবি করেন যে প্রমানিকসহ যেখানে তার কর্মীরা ঘুমাচ্ছিল সেখানে বাবুলের ১২ জন লোক জোর করে প্রবেশ করে এবং গুলি চালায়। আহত প্রামাণিককে হাসপাতালে নিয়ে যাওয়া হয় ও যেখানে তিনি পরে মারা যান। বাবুলের আইনজীবী দাবি করেন যে এই অভিযোগটি একটি ষড়যন্ত্রের অংশ, যারা বাবুলের সাফল্যে ঈর্ষান্বিত এবং তারা বাবুলের ভাবমূর্তি নষ্ট করতে চায়।
  
  হত্যার হুমকি
  ২০০৩ সালের এপ্রিল মাসে, বিনিয়োগ বোর্ডের তৎকালীন চেয়ারম্যান ও আমার দেশ পত্রিকার প্রতিষ্ঠাতা মাহমুদুর রহমানকে প্রাণনাশের হুমকি দেওয়ার অভিযোগে বাবুলকে বাংলাদেশ পুলিশ গ্রেফতার করে। পরে তিনি জামিনে মুক্তি পান। একই মামলায় তার বিরুদ্ধে সাভারে জমি দখলের অভিযোগ আনা হয়। এই ঘটনার আগে বাংলাদেশের সাবেক স্বরাষ্ট্রমন্ত্রী লুৎফুজ্জামান বাবর, বাবুলের বিরুদ্ধে একটি মামলা দায়ের করেন। যেখানে তিনি অভিযোগ আনেন যে বাবুল তাঁকে হত্যার হুমকি দিয়েছে।
  
  অবৈধ সম্পত্তি থাকা
  ২০০৭ সালে দুর্নীতি, অবৈধ সম্পত্তি এবং রাষ্ট্র বিরোধী কার্যকলাপে জড়িত থাকার অভিযোগে বাবুলকে গ্রেফতার করা হয়। তার বিরুদ্ধে সরকারি ও বেসরকারি জমিতে রিয়েল এস্টেট কোম্পানি চালানো ও জমি দখলের অভিযোগ আনা হয়। তার আইনজীবীরা তাঁকে নির্দোষ দাবি করেন ও বলেন যে, তাকে অপমান করার একটি ষড়যন্ত্রের অংশ হিসেবে এইসব অভিযোগ আনা হয়েছে।
  
  কর ফাঁকি
  ২০১৩ সালের মে মাসে, বাবুল, তার স্ত্রী সালমা ইসলাম ও ছেলে শামীম ইসলামের বিরুদ্ধে কর ফাঁকি এবং তাদের আয় সম্পর্কে মিথ্যা তথ্য প্রদানের অভিযোগে জাতীয় রাজস্ব বোর্ড মামলা দায়ের করে। তাঁদের বিরুদ্ধে ৪৫ কোটি টাকা আয়কর না দেওয়া এবং আয়কর রিটার্নে ১৫৫ কোটি টাকার সম্পত্তির হিসাব না দেওয়ার অভিযোগ আনা হয়। এনবিআর যমুনা গ্রুপের ৭টি কোম্পানির বিরুদ্ধে মামলা দায়ের করে।
  
  গ্রেপ্তারের চেষ্টা
  ২০১৩ সালে পুলিশ প্রাক্তন রাষ্ট্রপতি এইচএম এরশাদের বাসা থেকে বাবুলকে গ্রেপ্তারের চেষ্টা করে।
  
  মৃত্যু 
  নুরুল ইসলাম বাবুল ১৩ জুলাই ২০২০ সালে চিকিৎসাধীন অবস্থায় ঢাকার এভার কেয়ার হাসপাতালে মৃত্যুবরণ করেন। ১৪ জুন ২০২০ সালে করোনাভাইরাসে আক্রান্ত হয়ে তার কিডনি ক্ষতিগ্রস্ত হয়েছিল।
  
  তথ্যসূত্র 
  
  বিষয়শ্রেণী:১৯৪৬-এ জন্ম
  বিষয়শ্রেণী:২০২০-এ মৃত্যু
  বিষয়শ্রেণী:ঢাকা জেলার ব্যক্তি
  বিষয়শ্রেণী:বাংলাদেশের মুক্তিযোদ্ধা
  বিষয়শ্রেণী:বাংলাদেশী ব্যবসায়ী
  বিষয়শ্রেণী:বাংলাদেশে কোভিড-১৯ বৈশ্বিক মহামারীতে মৃত্যু
title: নুরুল ইসলাম বাবুল